【冠軍一哩賽排位】美麗系2駒一內一外夾擊馬王
2024年04月25日 15:22
東網電視
更多新聞短片
郭浩泉為「永遠美麗」抽11檔。
冠軍一哩賽,「金鎗六十」馬主陳家樑未有出席今朝抽籤排位儀式,呂健威兩父子做代表,而威哥囝囝為馬王抽得7檔,「美麗」系今屆兩駒獲選出戰,郭少明伉儷再加埋囝囝郭浩泉三人行到場,結果郭浩泉為名下「永遠美麗」抽11檔,與媽咪合夥擁有嘅「美麗同享」,由郭羅桂珍上台為「美麗同享」抽到4檔。
郭浩泉對於冠軍一哩情當然有個情意結,因為名下「美麗傳承」贏過兩屆賽事,對於今屆兩駒列陣,原本以為本周天氣欠穩定,場地一旦起變化,會對自己名下「永遠美麗」抱有一定憧憬,但如今抽到呢個尷尬檔位,要去硬撼馬王「金鎗六十」,似乎又會有個問號,反而另一匹抽得理想檔位嘅「美麗同享」,比起「永遠美麗」,可能在正常場地發揮會更理想,不過兩匹馬都有共同目標,就係想喺呢場國際一級賽爭取零的突破。
對於兩駒上場於G2主席錦標包辦連贏,「美麗同享」更加後上KO「永遠美麗」,郭浩泉亦認除去頭罩後,為呢匹7歲馬嘅表現重現生機,雖然只係一場二級賽頭馬,正好校準時間,為部署今場冠軍一哩賽做好準備,而佢亦好希望「美麗同享」,可以喺今屆賽事給予馬王「金鎗六十」真正威脅。
至於「永遠美麗」,郭浩泉表示對蔡神仙催谷馬匹以最佳狀態迎戰,絕不擔心,但始終排檔較為被動,臨場就只有靠潘頓嘅留放幫助。